Hede/svedture er hyppige, og ikke nødvendigvis noget, man behøver behandling for. Men nogle, og især dem, der vågner gennemsvedte om natten, kan have behov for at prøve om  behandling med østrogen hjælper. Hvis man har sin livmoder, skal behandlingen kombineres med gestagen eventuelt i form af en hormonspiral. Det første år efter sidste menstruation gives typisk et præparat, der giver en månedlig blødning (sekvensbehandling). Efter et års tid kan man overveje at skifte til en blødningsfri behandling (kombinationsbehandling).